b'\n_START_ARTICLE_\nRosens navn\n_START_SECTION_\nHandling\n_START_PARAGRAPH_\nHistorien foreg\xc3\xa5r p\xc3\xa5 et italiensk kloster i november - december 1327, hvor den engelske franciskanermunk og tidligere inkvisitor William af Baskerville og hans l\xc3\xa6rling benediktinernovicen Adso fra klostret Melk i \xc3\x98strig er blevet hidkaldt for at l\xc3\xb8se en mordg\xc3\xa5de og arrangere et m\xc3\xb8de mellem de stridende fraktioner i den katolske kirke. Broder William fremst\xc3\xa5r som sin tids Sherlock Holmes og finder hurtigt ud af, at klostrets skabe er fulde af skeletter, og at mordene er forbundet med storpolitik og k\xc3\xa6tterske ritualer. Ud over Sherlock Holmes er William af Ockham en v\xc3\xa6sentlig inspirationskilde til William af Baskerville._NEWLINE_Bogen indeholder ogs\xc3\xa5 en videnskabsteoretisk pointe: Den metode, som William af Baskerville demonstrerer mange gange i romanen, og allerede i f\xc3\xb8rste kapitel, hvor han kan slutte sig til at munkene leder efter abbedens hest, som hedder Brunellus, er hverken deduktion eller induktion, men det som Charles Sanders Peirce har kaldt for abduktion eller systematisk hypotesedannelse. Bogen er en introduktion til humanioras videnskabsteori og specielt til tegnteorien (semiotikken), som Eco har besk\xc3\xa6ftiget sig indg\xc3\xa5ende med. _NEWLINE_Inkvisitionen sender den grusomme Bernard Gui til klostret p\xc3\xa5 jagt efter k\xc3\xa6ttere, is\xc3\xa6r disciple af den radikale pr\xc3\xa6dikant Broder Dolcino, der var blevet br\xc3\xa6ndt p\xc3\xa5 b\xc3\xa5let tyve \xc3\xa5r tidligere.  Gui er en historisk skikkelse, kendt for bogen Practica inquisitionis heretice pravitatis. _NEWLINE_Den unge Adsos f\xc3\xb8rste seksuelle m\xc3\xb8de - med en halvvild, navnl\xc3\xb8s bondepige i klostret - ender tragisk, da hun br\xc3\xa6ndes p\xc3\xa5 b\xc3\xa5l som heks. Adso l\xc3\xa6rte aldrig hendes navn at kende. I filmen har man \xc3\xa6ndret hendes sk\xc3\xa6bne.\n_START_SECTION_\nFilm og h\xc3\xb8respil\n_START_PARAGRAPH_\nRomanen blev filmatiseret med Jean-Jacques Annaud som instrukt\xc3\xb8r og med Sean Connery og Christian Slater i hovedrollerne. I 1987 blev romanen dramatiseret i DRs Radioteatret af Ole Kr\xc3\xb8ll med Henning Sprog\xc3\xb8e, Frits Helmuth, Ingolf David, Louise Miehe-Renard og Paul Hagen. Desuden medvirker Maribo Domkirkes Mandskor.'